Cesarhanmun/geonobi-data huggingface dataset:
地名: 濟州 (全羅道, 牧)
年: 1420.0

○甲戌/以金萬壽爲左軍都摠制, 李潑戶曹參判, 安壽山刑曹參判, 李蕆工曹參判, 禹博中軍摠制, 成達生左軍摠制, 朴礎右軍同知摠制, 成揜漢城府尹, 李繩直司憲執義, 許誠、金廧司憲掌令, 梁權司憲持平, 曺洽
              慶尙道右道兵馬都節制使, 李順蒙
              慶尙道左道兵馬都節制使, 具成亮
              忠淸道兵馬都節制使, 邊頤
              全羅道兵馬都節制使竝兼水軍都節制使, 李伸
              濟州都按撫使, 趙琓判洪州牧事, 張思吉
              朔州道兵馬都節制使。 初, 漢城府尹徐選女壻母家奴, 種菜于典廐署羊場, 典廐署禁之。 母家狀訴于漢城府, 選當朝啓, 請於羊場近處, 勿禁種菜之人。 典廐署官告于代言司, 事乃覺。 於是, 罷徐選, 以成揜代之。 金廧爲兵曹正郞, 箇滿當遷。 上王以爲, 久勞兵曹, 特超授之, 又命兵曹餞遣。 是政, 朴訔以余德閏爲朝奉大夫黃海道經歷, 已通諭, 德閏乃出, 知申事元肅奉批判, 詣便殿安印啓曰: "余德閏由奉訓超陞爲朝奉經歷。" 上以爲過越, 乃命爲通善郞都事。 德閏, 訔姊夫, 金苞女壻也。 肅與訔本不協, 故啓德閏事, 訔由此尤疾之。
地名: 濟州 (全羅道, 牧)
年: 1421.0

○三韓國大夫人
              宋氏遣奴于濟州, 收無疾、無咎骸骨以歸。 上命濟州按撫使給船隻糧米。
地名: 濟州 (全羅道, 牧)
年: 1422.0

○兵曹據忠淸道觀察使報啓: "各道牧場馬匹孶息多少、牧養勤慢, 司僕養馬不用心檢察, 但橫行州郡, 煩擾作弊而已。 緣此孶息數小, 牧養無效。 自今依濟州牧馬例, 定職員牧子, 雌馬十匹, 孶息七八匹爲上等, 五六匹爲中等, 三四匹爲下爲。 孶息多者賞, 小者罰, 不用心致死者推徵。 以屬公法孫奴子, 加定爲牧子。 牧場所在各官守令, 皆兼監牧, 專掌牧養, 每當年終, 考其孶息多小, 以爲褒貶, 勿遣司僕養馬。"
地名: 濟州 (全羅道, 牧)
年: 1424.0

○刑曹啓斬明火强盜金永時、長守, 平安道
              中和郡賊也。 斬謀殺本主奴金叱同
              仇望, 濟州鎭撫咸仁德家奴也。 斬謀殺妻奴宋存者。 初, 存者私水原女妓藕花香, 其妻孝道在京家, 衣粧稍麗, 欲奪而贈藕花香, 計無由。 一日, 送僕馬紿妻曰: "主家近設神祀, 不可不來。" 妻信之, 盛服赴主家, 存者邀於路無人處, 盡奪衣粧, 絞而棄之壑, 俄而妻復蘇, 事覺, 存者伏誅。

○刑曹啓: "濟州前司正高順義妻長伊, 與叔母夫金彦前妻子金進義奸, 與金彦、進義謀欲殺順義, 令巫女乙德及家婢小斤加伊密剪順義髮一握, 用草作順義身象二, 各具四肢, 滿揷柚子棘, 潛置神堂二處壓禳。 又令百姓乙奉書十紙曰: ‘高順義三日內急死。’ 授家奴恠龍, 恠龍先受一紙, 置於獨文菴板子下, 後受九紙, 知其欲害順義, 不置於指送神堂, 而藏之草野, 順義果不日病死。 事覺劾之, 各人皆伏。 按律, 長伊、小斤
              加伊謀殺夫主, 皆凌遲處死, 金進義斬, 金彦、乙德、乙奉絞, 恠龍謀殺人, 從而不加功, 杖一百, 流三千里。"
地名: 濟州 (全羅道, 牧)
年: 1426.0

○濟州察訪金爲民啓: "濟州牧使趙希鼎濫刑私奴洪龍致死。 衙內入役皮匠, 托以進上, 收斂民間耳瑱眞珠, 受私奴金祿玉纓, 使祿强婚守信, 私婢式分。 前旌義縣監梁孟智, 每年夏節, 托以進上, 多聚官婢遊女織造緜苧布, 買良馬, 納賄權門。 大靜縣監李伸, 自己品布品鐵, 以官物收納。 前敎諭裵敬之、前檢律堅自持、前敎授官李正文等, 殖貨買馬。 前按撫使金素, 以左議政李原所送匹段, 納之營庫, 換送良馬。 請下攸司鞫問。" 下司憲府。
地名: 濟州 (全羅道, 牧)
年: 1427.0

○濟州道察訪金爲民啓: "謹將濟州公私積年弊事, 條列以聞: 一, 臣到濟州, 告訴者如雲, 皆土豪影占良民事也。 問之則皆曰: "此地邈在海外, 守令紀綱陵夷, 土豪恣行, 自占良民, 稱爲奉足, 使之如奴隷, 故良民之子, 年才八九, 已爲所占, 而父不得爲之子, 雖訴於官, 未有不爲權豪所弄, 冤抑何由得伸?" 請嚴立禁防, 令按撫使推劾, 如有强占良民, 稱爲奉足役使者, 依律痛懲, 以除其弊。 一。 濟州土地, 本皆沙石, 農利不饒, 小民之生, 誠爲可慮。 每等按撫使, 當六七月正農之時, 托以進上, 鞍籠獐鹿皮, 盡驅農民, 累日田獵, 使民失時, 其弊不小。 請傳旨外班, 鹿皮鞍籠與毛獐皮阿多介等物, 一皆蠲免, 以革其弊。 一。 民家栽培果木, 所以將見其利, 而爲子孫計也。 且禁取民戶菓實, 已有著令。 州官以民戶柑橘, 托稱進上, 計株載籍, 纔結其實, 計箇監封, 或其主摘取, 論以竊用之罪, 盡取於官, 民不見利, 相與怨咨。 請令守令, 每年栽植等內所種, 錄於解由十年之後, 將不勝其用, 而官無斂民之弊, 民無受罪之怨。 若民戶柑橘, 不得已摘取進上, 優給其價, 則人皆勸於栽植, 而怨咨息矣。 一。 僧徒娶妻, 律有定罪, 而《六典》所禁, 濟州僧徒, 公然娶妻, 以寺社爲家, 役其弟子, 營其妻子之養, 略無公家之役, 坐享飽煖, 陸地僧徒亦皆聞風, 如魚之聚淵, 靡然俱效。 州官視爲常事, 亦莫之禁, 實爲弊風。 請濟州對妻僧徒, 一皆推刷, 定爲牧子, 或補軍額。 一, 濟州敎授官敎諭檢律, 雖非守令之例, 亦皆受命於朝, 以佐王化者也。 宜養廉恥, 以示士風, 或將私物, 殖貨買馬, 與商爭利, 取侮於海島之民, 深爲可恥。 嚴立禁防, 以礪士風。 一, 鄕吏世傳其役, 與本邑同休戚者也。 濟州不役鄕吏, 專任典吏, 有乖置吏之法。 吏亦非徒不諳禮法, 官中之事, 一無所知, 臣怪問其故, 鄕人皆曰: "昔者按撫使趙原, 以一時之便, 擇良民識字者三十餘人, 稱爲典吏, 以代記官之役, 至今不革, 朝爲典吏, 暮爲鎭撫千戶, 民爭欲之, 鄕吏則只役於屯田漁獵興販等雜事而已。" 臣謂趙原擅置典吏, 已爲不可, 因循至今, 以海俗難制之人, 爲之耳目, 而朝更夕變, 安有與同休戚之望哉? 且濟州各官鄕吏之數, 至於六百餘人, 其中豈無識字可任典吏之役者, 而別置典吏, 優給奉足, 以減軍役之民哉? 請依他州郡例, 令鄕吏, 掌六房之任, 革典吏, 以充軍額。 一, 濟州之地, 東西百二十餘里, 南北六十餘里。 旌義、大靜, 居東西二隅, 牧官在其中, 雖無土官, 豈難治哉? 而別置都鎭撫、東西都司、左右都州官, 皆受印信, 與守令竝立。 又置十纛所, 各處土官之額, 至於七十餘人, 各率衙前吏卒, 席權藉勢, 或附守令, 或剝民生, 官多民小, 有弊無益。 然左右都州官, 則或稱星主王子之遺風, 仍舊猶可也, 餘皆革除, 依他郡例, 分隷所居各官, 竝收印信。 都鎭撫, 則按撫使隨宜擇定, 減鎭撫之數, 多不過五六人, 以抑豪悍侵民之弊。 一, 濟州之俗, 以其公私婢子與良家之女, 稱爲遊女, 記名於簿, 使之如官婢。 問其所由則曰: "此輩見商賈人, 淫奔徼利, 以亂其配。 役之如此者, 所以示懲戒、禁淫風也。" 臣謂此輩未被汚名, 尙畏人知, 或可改行, 及其載名官簿, 恣行無忌, 且好引朋類, 或挾恨、或風聞, 指稱某女奸某人, 互相援入, 官亦甘心於役使, 不卞眞僞, 籍於遊女, 是非唯不禁淫風, 乃勸之也。 願自今除遊女案, 禁稱遊女, 隨其所犯, 依律斷罪, 以示懲戒。 一, 濟州土地窄, 而畜産繁, 貧民之田, 不過一二畝, 及其苗葉稍盛, 權豪之家, 恣放牛馬, 盡喫其苗, 而貧民畏威, 不敢告訴。 雖告於官, 反不得路, 此亦積弊也。 臣謂放牛馬、損民穀者, 其家長, 不論職秩高下, 竝依律文及敎旨坐罪, 以救民瘼。 一, 濟州多所産, 每朔進膳之時, 兼帶私物, 進馬之時, 多挾私馬, 以煩驛路, 以汚士風。 臣謂: "濟州進膳與馬, 依他道進上檢察例, 所過各驛丞及察訪, 驗文搜探, 如有私挾, 傳報監司論罪。" 命下政府六曹議之, 皆曰: "所啓當矣, 可如啓施行。 唯土官革除一事, 行移按撫使, 商確啓聞後, 更議施行。" 從之。 於是(安)按
                〔撫〕
              使啓: "東西靜海鎭及各所加設千戶四, 可革都鎭撫, 印信別無所用之處, 亦可收取。" 更下政府諸曹議之, 僉曰: "可。" 從之。

○司憲府啓: "濟州按撫使趙希鼎, 道掌內皮匠, 留于衙內四十八日, 以官中鹿皮二領、獐皮二領、猠皮一領、常氈及梁孟智所贈猠皮二領、鹿皮二領, 造靴鞋及鞍自用。 且受掌內金祿玉纓, 又於各處贈送雜物計贓, 赦後入己五貫七百六十八文、贈與三十三貫二百五十四文, 共三十九貫二十文。 照律該杖一百、流三千里、刺字。 濫刑私奴洪龍致死, 罪杖一百, 徵銀十兩。 眞珠稱爲進上納官, 無異內府之物, 以小者進上, 大者贈李原, 忘君附勢, 其心不忠, 比盜內府財物律處斬。" 從之。
地名: 濟州 (全羅道, 牧)
年: 1431.0

○兵曹啓濟州東南監牧官高俊上書條件, 命與政府諸曹同議: "一。 避役鄕吏官奴驛子公私賤隷諸色匠人津尺鹽干等有役雜類, 依《元六典》推刷出陸, 陸地接人員私賤, 亦幷出陸。 孟思誠、權軫、許稠、安純、申商、李孟畇、李明德、鄭欽之、鄭招、崔士康、金孟誠、朴葵等以爲: ‘公私避役人外, 土着元居私賤, 勿幷出陸。’ 一。 馬匹, 於風和草長五月點考, 與按撫使成籍。 僉曰: ‘可。’ 一。 自死馬, 冬月則皮肉不傷, 苦熱則不日毁爛。 今槪以四十五匹皮肉, 換一雌馬, 實爲有弊, 自今勿令換馬。 監牧官分其肥瘦及皮肉毁爛與否, 從時價易米豆, 冬節以養瘦弱之馬。 思誠等以爲: ‘前所定式稍輕, 依舊。’ 一。 國馬屯, 職員則擇有職勤儉者, 牧子則擇資産有(寶)
                〔實〕
              者差定。 分其馬匹孶息等第, 有實效則褒賞, 不能則論罪。 且其奉足, 準丁給之。 思誠等皆曰: ‘可。’ 招以爲: ‘不可’。 一。 各屯馬每五十匹, 定職員一名、牧子四名。 僉曰: ‘上項差備人數, 依洪熙元年十月日兵曹受敎施行。’ 一。 公私屯雄馬稍善者, 竝皆出陸, 恐將絶種。 自今雖有色體大者, 有惡旋則仍放爲孶息馬, 無惡旋將來可用馬, 則春夏節放置, 及秋冬調習, 以五歲以上八歲以下馴良者, 除作騸進上。 孟畇、明德、招、士康等以爲: ‘可。’ 思誠等以爲: ‘可用進上五六歲馬, 則依上言施行, 七八歲馬, 則仍放孶息。’ 一。 牧場內禁私獵人, 其知情不告者論罪, 告捕者賞給。 僉曰: ‘可。’ 一。 濟州設置各驛, 其驛吏則以州居補充軍不立役者及各司奴婢定之。 明德獨以爲: ‘可。’"

○己巳/兵曹啓: "前此濟州監牧官高俊上言: ‘陸地各官避役鄕吏、官奴、驛子、公私賤隷、諸色匠人、津尺、鹽干等有役雜類, 十年以後逃亡入歸者, 已皆推刷出陸, 其陸地各官雜色軍丁逃避入接者, 亦依上項例出陸, 各還本役。’ 請自今濟州入歸人等, 令所在官, 考京外官印信明文, 以察出入, 如有逃匿後現者, 其容隱戶主、里正長及守令, 竝依《六典》論罪。" 從之。
地名: 濟州 (全羅道, 牧)
年: 1434.0

○己未/兵曹啓: "濟州地窄人多, 生理艱苦, 盜殺牛馬資生者頗多; 商賈來往, 貿易牛馬皮, 以資其生者亦多。 因此盜殺倍多, 蕃息數少。 已見盜殺者, 令今去敬差官, 盡刷出陸。 陸地有主私賤, 各還其主, 平民及公賤, 徙于地廣民稀平安道海邊各官, 使之安業。 濟州居人賤口, 則以所犯度數, 依律科罪。 本主知情不首者、知而不禁者, 奴子則出陸, 本主則科罪。 推刷出陸後犯禁人, 則按撫使須卽推覈以啓, 依他出陸有能告捕者充賞。 漢拏山上及山下平地牧養可當處, 幷皆禁耕; 前此場內起耕之地, 雖是破場之後, 勿令還耕; 場外時耕之地, 私自築場, 禁耕陳地, 以廣牧養。" 從之。
地名: 濟州 (全羅道, 牧)
年: 1435.0

○刑曹啓: "濟州人金同性、甫卜龍强盜, 尙州官奴金同殺人, 律竝該斬。" 從之。
地名: 濟州 (全羅道, 牧)
年: 1439.0

○上謂承政院曰: "前日臨瀛大君
              璆奸內資寺婢加也之, 行多狂悖, 故削爵勒歸私第, 收奪僕從, 禁其出入。 近者以人子之情, 欲見中宮, 故許其出入, 今又不悛, 又私其女, 予甚疾之。 璆罪固不可輕赦, 加也之隱(匹)
                〔匿〕
              不見, 欲令搜捕其里, 置之於濟州, 何如? 又欲責付其父, 送于邊方, 使不得還, 如之何則可?" 右承旨趙瑞康等啓: "男女之欲, 人之常情, 雖達事理知大體者, 亦或不顧物議而沈溺之, 況臨瀛年方幼少, 非大過也, 願勿病責, 以傷父子之恩。 且搜捕其里, 則聲播于外, 置之濟州, 亦且不可, 莫若付其父, 置之邊方可也。" 上曰: "予之諸子, 璆獨淫恣, 予甚慮焉。 爾等以爲: ‘年少之人狂悖之事, 非獨璆耳, 無足責也。’, 予以爾等之言爲然。" 遂命加也之于南海縣, 仍定爲本縣婢。
地名: 濟州 (全羅道, 牧)
年: 1440.0

○刑曹啓: "全羅道
              珍山囚私奴長命、全州囚私奴金元生、濟州囚私奴光龍、平安道
              定州囚官奴徐彦, 竝三犯竊盜; 忠淸道
              礪山囚戶長文繡、慶尙道
              蔚山囚良女方兀歐殺人, 請竝依律處絞。" 皆從之。
地名: 濟州 (全羅道, 牧)
年: 1441.0

○乙巳/濟州按撫使啓: "道內公私賤及平民再犯竊盜假屬官奴者, 群聚作賊, 略不懲艾。 乞徙平安道沿海各官。" 從之。

○咸吉道都節制使啓: "鏡城府官奴毛知里奸女妓, 因妬恚, 投射軍官會處, 推劾抵罪, 決杖一百, 贖徒三年。 此人罪重罰輕, 懲艾無門, 請置極刑。" 命安置濟州。

○丙子/臨瀛大君
              璆、和義君
              &#x24AA4;陰使奴每邑金、司正朴枝, 以女二人, 衣男服披蓑衣, 乘昏入自光化門, 爲把門者所捕。 上曰: "璆、&#x24AA4;, 不可依律施行, 只收職牒與科田僕從, 置於關內, 使不得他適, 只許來往本家, 亦使節之以時, 不得自擅。" 杖二女一百, 放濟州爲官婢, 亦杖每邑金、朴枝等一百。 收朴枝職牒, 贖徒二年; 每邑金以私奴, 贖流三千里。
地名: 濟州 (全羅道, 牧)
年: 1443.0

○全羅道處置使馳報: "濟州貢船一艘, 回還本州。" 時義禁府百戶押流得罪婢加麿于本州, 亦乘此船, 因逆風泊西餘鼠島, 倭船二艘來寇, 舟中棹卒凡六十餘名, 遂與賊戰, 中槍者三十九人, 二十六人死焉, 其餘得不死被虜者五人。 賊又殺百戶, 竝槍加麿而去, 逃還者二十四人。" 上遣義禁府知事李享增于全羅道, 推覈死傷之狀。 又遣僉知通禮門事李繼賢于慶尙道, 若有倭人
              孤草島釣魚還來者, 則悉皆拘留, 擧義開諭曰: "近者賊倭殺擄本國人物, 汝等豈不知之乎?" 反復詰問。 又責問知世浦留居倭人曰: "汝輩請於孤草島釣魚, 以資生業, 國家旣許其請, 汝等背恩忘德, 來寇我境, 殺虜人民, 頑惡莫甚。 汝輩亦豈不知耶?" 窮詰推鞫以啓。
地名: 濟州 (全羅道, 牧)
年: 1444.0

○甲寅/視事。 上謂左右曰: "今盜賊興行, 是予不能制民之産, 使之失所故也, 予甚愧焉。 往日, 卿等議弭盜之方云: ‘三犯竊盜, 勿論赦前, 置於法。’ 予觀隋史, 有二人共盜一瓜, 置之於死。 且古者刑亂國用重典, 其於盜賊, 固當用重典矣。 然《大明律》, 乃高皇帝參酌古制, 以爲萬世通行之法。 且《唐律疏議》, 盛唐之制, 而極爲詳明。 觀此二律, 未有勿論赦前之文, 豈可輕改律文而殺人乎? 然律文未見有赦後三犯之語, 則竊疑律文之意, 無乃本勿論肆赦之前後, 而我國特未之詳也? 若不如是, 則蓋刑罰不可無, 用刑亦不得已也。 我國用刑, 一依律文, 然一人死刑, 猶心有所不忍, 況可忍改律文而多殺人乎? 當更議重刑以懲之也。 曩者鄭淵爲刑曹判書時, 啓: ‘若勿論赦前, 則死者頗多。’ 予深然其言。 且丙辰丁巳年間, 多有死刑, 承旨許詡知刑曹, 常加刻慮, 予亦留意, 生活者甚多。" 右參贊權踶啓: "臣之農莊, 在衿川縣, 其里人無慮二十餘戶。 賊盜里人牛, 不二三年, 農牛殆盡。 臣又聞忠淸道
              忠州一家有夫婦獨居者。 夜, 賊盜牛以去, 其家知之, 畏其遇害, 且慮後日之患, 遂不敢言, 亦未得訴於官。 賊盜暴橫, 至於此極, 若不早圖, 則其漸甚可畏也。 蓋高麗時, 全羅、忠淸、慶尙三道, 寇賊盛行, 乃至興兵勦滅之。 又冠岳奴軍之賊, 父老至今傳言。 臣前此但聞才人禾尺爲盜賊矣, 今則賤(肄)
                〔隷〕
              商販者, 皆化爲賊, 竊彼而賣此, 竊此而賣彼, 其黨布散中外。 我朝屢頒赦宥, 賊徒預料恩赦, 尤恣爲盜賊, 以聖上欽恤之意, 固所不忍。 臣等竊念宜當早圖, 勿使滋蔓。 若不早圖, 悔無及矣。" 上曰: "不可預料後日之事而輕用重典也。" 禮曹判書金宗瑞啓: "臣聞故慶城府使金厚妻居於兎山, 夜群盜四十餘騎突至圍之, 或拔劍, 或持杖脅厚妻妾奴婢, 盡奪財産, 遂擊殺婢子。 如此之類頗多, 必將爲末流之患, 請勿論赦前科斷。" 上曰: "今年七月頒赦時, 政府啓: "赦文稱竊盜外。" 予然其言, 但其時事出悤悤, 又懼天變嚴重, 竟未敢焉。 然赦者, 乃人君盪滌前日之罪惡, 與之更始, 其竊微物者, 竝不赦宥, 無乃不可乎?" 踶又啓: "赦文稱竊盜外, 則臣意盜賊稍自弭矣。" 右副承旨朴以昌啓: "臣聞頃者盜賊聞朝廷勿論赦前三犯處死之議, 稍自寢息, 今復盛矣。" 上曰: "盜賊雖聞此言, 其効不應如此之速也。" 刑曹參判黃致身啓: "今有一見囚賊, 一月之內, 盜殺馬三匹、牛二頭。 以此觀之, 竊慮民間牛馬, 將殆盡矣。 盜賊雖被斷跟, 後乃復續, 不以爲畏, 朝經赦宥, 夕爲盜竊, 略不懲艾。" 上曰: "斷跟者, 果有復續乎? 然則我國之人, 無乃不知斷跟之法歟? 古有投畀有北之語, 則古亦罪重者, 流之遠地。 今盜私物者, 亦計贓, 以贓之多少, 定罪之輕重, 以至杖一百流三千里何如?" 踶又啓: "雖流三千里之外, 非久還逃, 盜賊如舊, 流之遠方, 無益於弭盜也。" 上曰: "雖皆還逃, 其往來之間, 亦已苦困矣。" 踶曰: "我國之地最遠者, 莫如兩界。 境連虜地, 彼皆無賴之徒, 使居于此, 亦可畏也。" 戶曹判書鄭苯啓: "虜地但隔一江, 若渡江投虜, 則非小事也。" 上曰: "濟州, 四方環海, 無相往之所, 流之濟州何如?" 苯對曰: "濟州, 産馬之地, 我國良馬, 皆出於此。 若盜賊聚居于此, 盜殺牛馬, 則亦不可也。" 大司憲李堅基啓: "昔者着皮鞋者鮮少, 今人人皆着, 故皮價湧貴, 盜牛馬者益多。" 上曰: "不得已用皮則固難禁也。" 上又曰: "予思盜賊黥面之法, 貧窮之民, 偶一竊盜被黥面, 則無所容迹而益致貧窮矣。 予甚憐之, 欲停此法, 何如?" 踶對曰: "盜賊, 非必貧民, 皆豪富强勇者也, 略無可憐也。" 苯啓曰: "臣家前有富人, 近日逮繫刑曹, 籍其家産。 臣家僕隷往見之, 盜賊時器械, 不可勝計矣。" 上曰: "予當更思弭盜之方, 卿等亦與議政府六曹熟議以聞。" 仍謂苯曰: "常慮漕轉之事, 未得其要。 前年平安漕轉, 予甚難之, 然賑民事急, 不得已而爲之, 乃致覆沒。 今尹得洪漕轉在十月上旬前, 則無敗覆之患, 然或有敗沒之時, 予以謂在人謀之不善也。" 苯對曰: "敗船之狀, 時未覆訖, 臣未得其詳。 然臣亦竊料凡敗船者, 皆於大海之中, 則實非人謀之可及, 率皆泊於浦口而致敗, 則誠如聖敎在人謀之不臧也。" 上曰: "今凡干漕轉之事, 卿悉皆監掌措置。"
地名: 濟州 (全羅道, 牧)
年: 1445.0

○世子引見左贊成皇甫仁、都承旨李承孫, 傳上敎曰: "以特旨別例加資者, 自其後更待三十朔加資, 則殊無特旨加資之意, 通計特旨前朔數加 資何如? 且革濟州左右都知管何如?" 仁等曰: "特旨前朔數通計, 上敎允當。 濟州都知管所管戶數甚多, 使之如奴隷, 後漸推刷, 移屬軍籍, 今所存者少。 宜悉屬于軍, 革都知管之號。" 上曰: "政府僉議以啓。"
地名: 濟州 (全羅道, 牧)
年: 1451.0

○三道都體察使鄭苯啓曰: "康津京在所, 左議政皇甫仁、右副承旨鄭而漢等上言內: ‘康津縣, 合耽津、道康兩縣而稱號, 仍以兩縣中央, 耽津古縣山城爲邑治, 其後以山城窄狹, 監司傳報于朝, 移邑于道康之松溪里。 自是以來, 人吏、官奴婢, 日益減少, 三年之內, 縣守五遞, 弊事多端。 前此國家所相耽津, 水草俱足之地, 移設何如?’ 又本縣人前千戶李繼德等七十九名狀告內: ‘歲在丁酉, 內廂移設于道康,耽津、道康合稱康津, 仍縣治于山城, 至十餘年矣。 然此山城窄狹, 又無水草, 三面大虛, 火災不絶, 官舍燒盡。 又在水陸兩營之間, 使客煩多, 支對之弊不貲。 且古耽津則距靈巖界, 大路二息, 加以越三大嶺, 涉二大川, 道路至險。 水營、珍島、濟州等十一處, 防禦使客經過, 難於迎送, 故歲在丙午, 欲於大路中央之地, 移設邑治, 白于縣監, 轉報監司, 啓聞得請。 官舍國庫, 未畢營造, 縣吏崔唐, 以耽津土姓, 且土田所在, 與吏民通同, 萬端飾辭, 欲還耽津。 然其數數移徙, 其弊不小, 請令仍舊。’ 臣以上項兩說, 到康津,召道康、耽津兩縣人民, 問其情願, 道康人民, 則願居松溪, 耽津人民, 則願徙耽津, 互相爭詰, 莫能上下, 從一爲難。 且以地理之說, 其吉凶固難知也。 耽津南距海邊東串六十二里, 西距西串五十三里。 兩串居民, 三百三十戶。 於耽津築城設邑, 甚合沿邊置戍之意。 而徒以一時移徙之弊, 不雇邊民, 距耽津二十四里, 松溪之地, 縮設邑居, 於國家置邑備邊之意, 何如? 當此昇平之時, 雖憚遷徙之勞, 仍居松溪, 改造官舍, 若有海寇聲息, 則出排耽津, 救援邊民之策, 終必有焉。 況深遠浦、串, 居民往來松溪之弊, 亦可慮也。 請移邑治于耽津, 築城備邊, 以爲永久之計。" 命下工曹。
地名: 濟州 (全羅道, 牧)
年: 1452.0

○以李穰爲議政府右贊成兼判兵曹事, 安崇善、許詡加正憲, 金銚仁順府尹, 金滉、金澣僉知中樞院事, 金修守司憲執義, 鄭孝康兼知兵曹事, 朴好問判義州牧使。 穰, 義安大君
              和之孫也, 爲世宗守陵官, 得居廟堂, 至是兼兵曹, 以寵異之。 滉, 善吏文, 故政府薦之爲堂上官, 專掌其事。 澣, 娶恭靖王宮人所生女, 其母適三夫, 錄於憲府恣女案。 澣有容儀, 日以豪俠爲事, 淫縱無已。 隣有判府事李澄之子孝敬居焉, 其妻乃判事薛存之女也。 性淫有姿色, 常以其夫有狂疾, 未滿其意, 日對鏡爲粉黛以媚人。 或乘昏率一婢, 微服游於街路, 或當暑月, 浴於前川, 求爲人所汚, 澣聞其美, 通之。 家有一奴, 名曰佛老, 容貌稍美, 薛常私焉, 若有身, 强與夫同宿, 似若孝敬子然。 佛老多衣服, 孝敬雖隆冬, 但一衣脫襪, 旁人哀之, 而薛不哀焉。 幹事奴痛之, 白孝敬, 孝敬力不能制, 只破佛老結網巾器。
                【網巾, 韜髮物, 以馬尾結之如網。】
              
              佛老知不能自安, 逃匿濟州, 其後使人言於薛曰: "若欲復見, 製衣以送。" 聞者痛之。 順平君
              羣生, 孝敬之友壻也, 羣生稱避病, 至薛家留宿, 因通焉。 孝敬子蕃, 娶金文起之女爲妻, 文起性貪, 聞孝敬家産饒足, 取其子爲壻。 時適憲府聞薛淫行, 令東部推劾, 文起時爲承旨, 奔告攸司, 遂寢之。
地名: 濟州 (全羅道, 牧)
年: 1453.0

○甲午/義禁府啓: "今處絞梁玉母內贍寺婢小斤德及弟梁進、妹義婢, 竝居京。 當依例, 聽小斤德自願定外方官婢, 保授進、義婢。 其父云石、弟圭, 本居濟州, 不宜仍配本州, 請移珍島。" 從之。
地名: 濟州 (全羅道, 牧)
年: 1455.0

○壬申/六曹堂上啓曰: "嚴自治罪之魁, 而不置重典, 實爲不當。 請依律斷罪。" 卽議于政府, 政府啓曰: "永屬濟州官奴。" 下旨于義禁府, (今)
                〔令〕
              移濟州, 自治道死。
地名: 濟州 (全羅道, 牧)
年: 1456.0

○傳旨義禁府曰: "成熺、成照、成然、權景行收告身, 安置遠方, 李貞元、趙哲山亦收告身, 配遠方, 辛以中
              濟州, 朴撝謙
              巨濟屬官奴, 成九淵、洪澤、曺柱、李元孝、崔終末、朴長守永屬邊邑奴。"
地名: 濟州 (全羅道, 牧)
年: 1457.0

○琉球國王使者倭僧道安等十五人, 來獻土物。 初濟州人韓金光ㆍ金新石乙伊ㆍ升同ㆍ陽城、私奴卜山ㆍ吾之ㆍ得山ㆍ卜世、良女之內、私婢陽莊等, 遭風漂入琉球, 至是國王以金光、金新石乙伊、之內授道安送還。

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 濟州 (全羅道, 牧)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"

○傳旨義禁府曰: "官奴永屬人濟州
              辛以中、巨濟
              朴撝謙、南海
              成九淵、昆陽
              洪澤、寶城
              曺柱、慈城
              楊子濡等, 自願外方移, 永屬安置人金海
              成熺ㆍ成照ㆍ成然等, 自願外方移安置。"

○義禁府啓: "南惇爲嫡母, 發無根口不可道之言, 罪應絞待時。" 命杖一百、永屬濟州官奴。
地名: 濟州 (全羅道, 牧)
年: 1461.0

○癸亥/承政院啓: "昨徐岡於上前無禮莫甚, 請下攸司鞫問治罪。" 傳曰: "岡罪當置極刑。" 召兵曹判書韓明澮、都承旨成任傳曰: "岡以小臣凌辱君上, 要以釣名, 罪在不赦。 往者河緯地、成三問等常以諫爭爲名, 悻悻自高, 遂至反逆, 岡亦其流也。 予欲置極刑, 否則將永屬于濟州官奴, 卿等以爲何如?" 明澮對曰: "允當。"

○壬子/左贊成黃守身啓: "牙山官奴禾萬訴臣於司憲府, 所言皆非臣之所爲也。 然憲府方劾, 請避嫌。" 傳曰: "何可避也?" 遂引見于交泰殿, 都承旨金從舜入侍設酌。 前濟州按撫使元志於進本州所産角觥鸚鵡杯, 分賜內宗親及守身、從舜。

○羅州住船軍梁成、錦山住私奴高石壽等十人丙子正月自濟州行船, 値颶風漂到琉球國, 其中八人曾已還來, 今者琉球國使僧德源帶梁成、高石壽以來, 請令禮賓寺供饋。 上引見梁成等, 問漂流緣由及地形、風俗, 謂左承旨韓繼禧曰: "細問見錄以啓。"
地名: 濟州 (全羅道, 牧)
年: 1462.0

○初, 丙子年正月二十五日船軍梁成等濟州發船逢風, 二月初二日漂到琉球國北面仇彌島。 島周回可二息, 島內有小石城, 島主獨居之, 村落皆在城外。 島距其國, 順風二日程, 梁成等留島一月, 載貢船到國, 住水邊公館。 館距王都五里餘, 館傍土城有百餘家, 皆我國及中原人居之, 令每家輪日餉成等。 過一月歸王城, 王城凡三重, 外城有倉庫及廐, 中城侍衛軍二百餘居之, 內城有二三層閣。 大槪如勤政殿, 其王擇吉日往來居之。 其閣覆以板, 板上以鑞沃之。 上層藏珍寶, 下層置酒食, 王居中層, 侍女百餘人。 其國地勢中央狹小, 或一二息, 南北廣闊不見其際, 大槪如長鼓之形。 國無大川, 國都東北距五日程, 有大山, 山無雜獸, 只有猪耳。 島內置郡縣築石城, 有官守者一人, 道路相距, 或一息、或二息、或半息。 居民或稠或稀, 每里各有長, 公私家舍無大小, 其制皆如一字無回互, 覆以芧草。 其國常暖無霜雪, 冬寒如四月, 草木不彫落, 衣不綿絮, 喂馬常用靑草, 夏日在正北。 一, 節日、元日以藁左索懸於門上, 又剖木爲束, 置於積沙之上, 加餠器於其中, 又以松木揷於束木之間, 至五日乃止。 其俗謂之祈禳, 且置酒相娛。 一, 七月十五日上佛寺, 記亡親姓名, 置於案上, 奠米於床, 以竹葉灌水於地, 僧則讀經, 俗則禮拜。 一, 奴婢日本人, 雖切族皆賣爲奴婢, 國王親近使令, 皆所買也。 或有女國人來贈奴婢者。 一, 工匠, 只用鑄匠木手, 餘皆未見。 一, 鋪陳。 莞草織席如本朝, 或於中原買來。 一, 衣服、飮食, 男服則如本朝直領之制, 但袖廣闊, 色尙黑白, 女服則衣裳一如我國, 君臣上下男女, 皆不冠巾。 徒跣而行, 無靴鞋等物。 凡牛馬之皮, 皆納官造甲, 其食無匙筯, 折薍草如筯而食。 一, 男子騎馬如常, 婦人騎馬時竝垂兩脚踞坐馬背, 如坐交床而行。 一, 錢貨, 所興用者錢貨, 然不知鑄成之法, 皆得於中原而用之, 丁丑年中原人始來敎之, 十文準米一升。 一, 商賈在沿江船泊處, 日本、女國之人亦且來市。 一, 斗升, 升則如我國, 斗則或容五升, 或容十升, 或容三十升。 一, 更點, 闕南門, 以木爲漏器, 器體圓虛其中, 穿穴其腹, 量水爲注, 以水盡爲度謂之一更, 遂擊鼓, 鼓數如其更數, 人定、罷漏無異本朝。 一, 朝會, 遠方邑長擇吉日辦宴供進闕庭, 國王在層閣不下, 群臣在庭而飮食, 無音樂, 無獻爵。 一, 迎詔勑, 中原詔勑及我國書契到國, 船泊初面以旗、纛、蓋等物爲儀仗。 又軍士具甲胄出迎, 安詔勑書契於轝轎, 從傍擊鼓, 錚吹太平簫, 迎入王宮。 王服絳衣着冠而拜之, 坐開讀。 國王常在層閣不下, 使婦人傳命, 俗無冠服, 皆行膜拜。 至此下庭拜跪, 略如禮焉。 一, 喪葬, 本國王死, 一應侍衛, 住民着麻冠、麻衣, 哭之盡哀, 二七日而除。 凡民遭父母喪, 族親聚喪家, 弔哭, 喪人着白衣, 皆三日後食肉, 七日內不殺生。 一, 國王葬禮, 鑿巖爲壙, 壙內四面編板立之, 遂定棺作板門以鑰鎖, 使之墓前及兩傍, 構屋守墓人居之。 環墓築石城, 城有一門。 凡人葬禮鑿壙定棺同, 但無構屋築城等事。 一, 婚嫁, 婚姻之時, 男家先媒約定擇日, 男家族女歸婦家, 率新婦還家行禮, 其日夜兩家族聚飮而散。 一, 祭, 其國無祭享。 一, 朝官, 凡用人聽在位人, 薦擧官給奴婢、土田、家舍及軍器等物。 如不能黜之, 幷收其所給之物。 常時百餘人在闕內治事, 五日相遞, 又有四五人長番不出, 若以己意數行出入, 則黜之如上。 其入番之時, 皆受公廩, 其中一人居首總理。 一, 盜賊, 本國無盜賊, 自日本見賣而往者, 往往竊人財物, 捕鞫之, 大則戮之, 小則流于他島。 其推鞫之法, 無笞杖, 但重置兩板於地, (浹)
                〔挾〕
              罪人之脚, 結其兩端, 使人登而搖之, 一端不過三人。 一, 農桑, 諸穀皆有, 但無小豆、木麥、菉豆。 一, 無桑麻木綿, 但有生苧, 其長二丈, 許一年三取之。 一, 旱田、水田不用耒耟, 以手治之, 每於十月苗種, 翼年正月分苗種之, 及五月而熟, 刈其穗, 不取其藁, 其孼苗又盛, 十月再收之。 治田但以鍤, 不用耒耟。 一, 所産金銀不産, 買於南蠻、日本用之。 一, 禽獸, 其畜則有牛、馬、猪、雞、犬, 其禽則有鴉ㆍ雀, 其俗好玩鸚鵡, 常於中原買來。 一, 水陸産, 産於水者, 但魚物耳, 産於陸者, 柚、橘、柑耳, 一, 軍士, 以軍士百餘爲額, 更日遞直, 然其原數則未易悉知。 但軍裝甲胄無異本朝。 以鐵作片, 其薄如紙, 附於甲領, 如護項之樣。 又以鐵作人面, 着於面上, 形如假面。 環刀、楯、槍無異本朝, 但以鐵爲四枝之刃, 其形屈曲, 以木二丈許作柄用之, 其俗謂之拘, 斬遠處罪人之兵。 一, 火筒, 其大小及體制一如本國之制。 一, 弓矢, 以桑木爲弓, 以苧爲絃, 矢則如本朝磨箭, 或有以竹爲鏃者。 一, 交隣中原及日本國、女國相通, 然不數數。 一, 中原程途因東南風舟行七日乃到, 日本程途順西風舟行, 十八日乃到。 一, 攻戰, 國東有二島, 一曰池蘇, 一曰吾時麻, 皆不降附。 吾時麻則攻討歸順, 今已十五餘年, 池蘇則每年致討, 猶不服從。 肖得誠等八人, 今年正月二十四日, 羅州發船, 二月初四日, 漂到琉球國
              彌阿槐島。 島人載酒肉來饋, 引留此島, 島人輪辦供給。 島長二息、廣一息許。 二月大麥已收刈, 小麥皆熟, 瓜茄已結實。 至四月十六日, 附趁琉球國商船, 本月二十七日, 到本國。 國王於宮內南行廊接置, 日日召見厚饋。 七月六日發還。 一, 城有三重, 皆石築, 城高如我國都城而稍高, 城門亦如我國。 其城回互如曲水, 兩城相距如一匹布長。 一, 國王居於二層閣, 其閣皆著丹艧, 覆以板, 每鷲頭以鑞沃之。 廊廡周回連接, 間數不能知悉。 軍士留宿焉, 朝會及罪囚鞫問時, 軍士着甲侍衛, 又着面甲如假面形, 以鐵作兩角, 狀如鹿角, 沃以金銀。 以鐵作行縢, 束其兩脚。 一, 國王年三十三歲。 一, 國王有子四人, 長子年十五許, 餘皆幼。 長子出入時, 軍士十餘人侍從之。 王子不與國王同處, 別在他所。
地名: 濟州 (全羅道, 牧)
年: 1463.0

○濟州敬差官權綸啓: "曾奉書狀濟州所捕倭人厚饋慰送, 幷給過海糧。 臣親見厚饋, 四十八名人給過海糧三斗, 倭人等扣頭拜謝曰, ‘吾等不罪放還, 又給過海糧, 上恩至重。 但吾等皆着一單衣, 離家日久, 衣弊殆盡, 累日還歸, 恐中道凍死, 請給衣服。’ 臣答以雖小物, 未可擅給, 倭人等曰, ‘乞給布子補破衣。’ 臣與安撫使同議, 以本州諸司奴婢貢布每一名給一匹。" 命領議政申叔舟、右議政具致寬、左贊成黃守身、右參贊崔恒等議之, 皆曰: "今倭人給布一匹, 似爲不足。 然恩非上出, 邊將一時之與, 雖薄無妨。 且倭人等已發還, 追給又難。 但諭對馬島主曰, ‘倭人深入他境, 或爲邊將所害, 或與邊民相詰, 甚爲不當。 然今姑放還, 後勿如此。’"
地名: 濟州 (全羅道, 牧)
年: 1465.0

○乙未/上召左承旨金壽寧, 草誅(奉石枉)
                  〔奉石柱〕
                
              等敎書, 仍謂壽寧曰: "吾今日殺三功臣, 於心安乎?" 壽寧對曰: "彼非功臣, 乃賊臣也。 以上不遺微勞, 得與勳列, 當思報効, 乃悖逆如此, 必誅之賊也。" 上曰: "爾欲安慰我耶?" 壽寧曰: "王法應爾, 臣何容心?"上曰: "處禮不與兄謀, 當免。" 壽寧曰: "處禮拜職不謝, 已爲不敬, 況才智遠過其兄, 與之較獵, 低佪不朝, 其情可誅。" 上曰: "爾言雖然, 予必原之。" 遂下敎曰: "戴天履地, 無上無法。 往古來今, 不忠不赦, 所以無將之誅, 謹於春秋, 不道之刑, 明於漢法者也。 奉石柱兇賊險狠, 頑頓無恥。 饕餮掊克, 惡聲流聞, 累見擯黜, 怏怏懷憤, 久蓄怨上之志, 金處義、崔閏又數被予詬責, 心銜已久, 三人締交怨, 接遇不比於諸勛, 朝廷無齒者, 肆憤逞毒, 竝作妖孽, 潛謀不軌, 自癸未至今三年於玆, 惡盈禍稔, 殄滅自天, 石柱計窮勢迫, 揣知事覺, 告以處義ㆍ崔閏反狀, 而其自爲謀, 悉隱不首, 詭辭廋語, 反覆狙詐。 予惟三賊者, 皆嘗有犬馬之勞, 與同帶礪者也, 辜負我恩, 紀圖危宗社, 不道之極, 所不忍言。 宜加肆市之誅, 以暴滔天之惡, 故將石柱、處義、閏凌遲處死。 凶渠已殪, 脅從何治? 其或有嘗與此賊, 或共漁獵, 或同射飮者, 亦皆脅從之類, 一無相干, 各自安心, 體予至懷。 於戲! 天人默相, 醜類必殲, 宗社萬世無彊, 惟休布告中外, 咸使聞知。" 時處禮械出都門外當斬, 上急遣宣傳官慶禎, 馳往止之, 處禮臨刑乃免。 處禮與處義素不相好, 不與其謀故赦之。 遂傳于義禁府: "以處禮屬濟州官奴, 閏兄宦者濕、石柱子盲人繼同勿竝緣坐。" 處義、石柱、閏皆武人, 與於靖亂, 俱封功臣, 處禮出身文科, 頗曉書史, 好作詩, 且善射。 石柱目不知書, 性貪墨詭譎, 恃功恣橫, 專務營財, 不知廉恥。 剝刻僮使, 攘奪財物, 取之無忌。 方春散針於鄕人曰: "受針一介者, 償雞一首。" 及秋親行督償, 捶扑無所不至, 用雞換穀, 歲得千石。 又備酒饌, 饋東西活人院仵作人, 得死人衣服, 修完綻裂以貿穀。 積城縣嘗得漂流材木數十條, 石柱潛遣人, 釘其木端, 俄告曰, "此皆我材也。" 詰之, 則曰 "我材皆釘其端。" 驗之果然, 遂與之。 又嘗爲全羅處置使, 月受船卒綿紬人一匹, 分遣船卒于海中, 種木綿, 皆輸其家。 凡謀利濫得類此, 以是富甲一國。 性又吝嗇, 一物不以假人, 飮食不過一器, 妻子亦數米而給, 將臨刑, 猶與人計較, 家財恐爲他人所用。 三人皆梟首于市, 行路亂擊石柱頭。

○傳旨義禁府曰: "曺晋卿母子殺人於都城底, 無少隱覆, 露棄凶器, 至於證子殺母, 古今大惡, 無以加此。 晋卿凌遲處死, 其母欣非處斬, 竝籍沒家産。 參謀不禁, 爲先下手奴夫黃決杖一百, 流三千里, 收贖後永屬濟州官奴。 隨從不禁下手奴今音進、吉生決杖一百, 流三千里, 收贖後各屬所居邑奴。"
地名: 濟州 (全羅道, 牧)
年: 1469.0

○義禁府鞫金善才, 具獄辭以啓, 命照律。 義禁府論以歐制使律, 杖一百流三千里。 傳曰: "雖尋常朝官, 不可歐打, 況宣傳官, 授標信而去, 尤不可辱也。 而笞辱之, 當置大法, 今照律輕。 凡恩澤必自上出, 不可輕論。" 卽命宣傳官李義亨, 往義禁府, 拿該郞金効孟及檢律李仲良以來。 令承政院問之, 仲良對曰: "効孟仕當直廳, 未知其事, 獨臣聽堂上之言, 初以棄毁制書, 歐制使, 兩條告于堂上, 堂上曰: ‘善才迷劣人也, 上若見之, 必不加罪, 棄毁制書則大重, 歐制使條甚合當, 以此律比之。’ 故以是照律。" 院具由以啓, 上令解鎖。 俄而義禁府判事任元濬、同知事金吉通ㆍ高台弼等來啓曰: "臣等以善才迷劣輕論, 實有罪。 然仲良照律時, 以棄毁制書條, 告于臣等則無也。" 命杖仲良, 仲良不以直對, 命用圓杖訊之。 仲良曰: "要免己罪, 以此爲辭, 臣實不告。" 傳曰: "仲良姦詐, 罪當死, 其當三覆歟?" 承旨等對曰: "此人之事, 非凡例也, 雖不三覆亦可。" 俄而傳曰: "仲良罪當死, 然太妃命勿殺, 可杖一百, 屬濟州官奴。" 又傳于元濬等曰: "卿等所失大矣。 然姑赦之。" 又傳于刑房承旨李崇元曰: "凡公事出納, 承旨當詳察以啓, 而今義禁府照律, 輕不察法當罷遷, 亦姑赦之。"

○庚辰/命領議政韓明澮、寧城君
              崔恒、都承旨權瑊等, 鞫康致誠, 致誠對曰: "臣在春秋館, 同僚崔命孫謂臣曰: ‘閔粹欲見史草, 而求見汝矣。’ 吾覓粹史草出外, 謂粹曰: ‘何爲而欲見乎?’ 粹云: ‘欲改書梁誠之大司憲時事。’ 臣卽授粹史草, 久之粹持史草而來, 臣受之, 授書吏李貴林, 令印改書處。" 又問命孫, 命孫對曰: "但傳粹求見之意於致誠而已。" 又問貴林, 貴林云: "但聽致誠之言, 印其改處而已, 未知其由。" 又問粹, 粹云: "臣到春秋館, 見命孫言: ‘欲見康致誠, 覽吾史草。’ 命孫云: ‘史草更覽難矣。’ 卽傳語致誠, 致誠給臣史草而已, 改削之由, 則命孫不與知焉。" 自粹事覺, 命春秋館, 搜考諸史草改削處, 編修官金季昌告曰: "初見元叔康史草, 書權擥卒下, 有上好佛, 及擥治第之語, 今削其語, 但書其卒。" 且曰: "編修官成俶, 亦見此事。" 卽呼俶問之, 與季昌言同。 問叔康, 叔康但言: "卒下書他事。" 令季昌面質, 季昌語叔康曰: "爾不書某某事乎?" 叔康始言: "吾初書擥卒曰: ‘歲癸酉靖亂, 功居第一, 歷遷爲承旨, 轉爲吏曹判書, 自白衣爲相, 不數十載。 時上頗好佛, 擥不事焉, 常入侍側, 上謂曺錫文曰: 「卿之治財, 孰與蕭何?」 錫文曰: 「若使何同時, 未知誰居其右。」 上笑之, 擥曰: 「傳曰: 『與其有聚斂之臣, 寧有盜臣。』 錫文聚斂之臣, 尹師路盜臣也。」 擥幅巾藜杖, 逍遙松栢間, 然嘗治第南山下, 呼耶之聲, 數年不絶, 人以此譏之。 歲乙酉以病卒, 年五十三。’ 以此書而納于春秋館, 其後以書名之, 故憚其取怨於人, 竊取書卒一紙。" 明澮等以啓, 且曰: "叔康於擥卒下, 竝書屬上之言, 甚不可。" 傳曰: "若人等皆已服招, 固當決罪, 然推鞫之際, 無乃有脅取供辭乎? 予欲親問後斷罪。" 明澮等曰: "此輩不杖自服。" 有頃, 召明澮、恒、瑊入內, 上問明澮等曰: "古亦有如此事乎?" 明澮對曰: "世宗朝權蹈、安止等, 亦犯此罪。" 上曰: "置之何律?" 對曰: "付處耳。" 召叔康問曰: "汝先自削史草, 而乃言史草不可書名者何耶?" 對曰: "恐無直筆也。" 上曰: "汝不知以增國史見誅者乎?" 對曰: "臣知之, 但慮不及此耳。" 上曰: "然則汝何爲而改削乎? 汝記擥事而削之, 其諛已死之人乎? 必有情由。" 對曰: "臣以錫文之故改之。" 上曰: "汝於宰相之過, 削而不書, 君過則書之何也?" 對曰: "人君政事, 載在議政府、六曹謄錄, 臣雖不書, 自有載籍。 但宰相事, 則須待史草而後知也, 故臣書耳。" 叔康言必稱聖主、愚臣, 上曰: "今汝以予爲聖, 予今卽爲聖主歟? 汝自謂愚癡, 汝畏大臣而削之, 豈愚癡而然歟?" 叔康猶不實對, 命杖十五下, 猶諱之, 上曰: "人君之過且書, 而宰相之過削之, 其情何也?" 叔康曰: "乖忤大臣, 其禍速, 故臣削之。" 上曰: "汝阿附大臣, 而不畏人君。" 謂瑊曰: "叔康供辭, 當書推誠宰相, 輕蔑人君。" 叔康曰: "臣何輕蔑之有?" 上曰: "汝於世祖朝書君過, 今則以予爲幼沖, 而削去大臣之過, 汝非推誠宰相, 輕蔑人君而然乎?" 叔康乃服。 又問粹, 對曰: "前草語有圭角, 故臣改書微婉其辭, 而不沒其實。" 上曰: "汝昔爲書筵官, 故予知汝矣。 然汝何恕大臣之過而不書乎? 汝以儒士, 豈不知增減國史之罪?" 粹曰: "臣非不知, 但臣庸劣, 慮不及此。 畏宰相之怨, 改書而其辭則微婉, 其實則不沒。" 明澮啓曰: "粹自初恒言此意。" 上頗直粹言。 又問致誠曰: "粹請出史草時, 汝與何人議而出與乎? 汝與粹交契久, 則必共謀矣。" 對曰: "臣以新進之士, 未諳朝章, 誤與史草。" 言頗不直, 命杖五度, 猶不言。 命杖以圓杖, 至三度, 猶曰: "無議於人, 且無共謀, 但粹爲臣同牓生員壯元, 故與之而已。" 上曰: "汝出與史草, 豈無共議者而固諱歟?" 對曰: "粹改書後, 但與成俶言之, 俶嘆曰: ‘粹爲若此耶?’" 卽問俶, 對曰: "臣不聞之。 臣若聞知, 則於上前安敢諱歟?" 命與致誠面質, 俶言頗直, 命放俶。 上曰: ‘致誠不直言, 是欺君也, 其罪與叔康同。" 遂傳旨義禁府曰: "閔粹決杖一百, 永屬濟州官奴; 崔命孫、李仁錫, 決杖一百, 本鄕充軍; 元叔康、康致誠處斬, 叔康、致誠之子安置。" 初, 上在東宮, 粹爲書筵官。 粹臨問泣對曰: "臣無狀罪犯至重, 於法當誅, 但臣以獨子, 父母俱存, 願上垂憐。" 上曰: "知汝雖久, 當國家大事, 不得私也。" 然上見粹涕泣汎瀾測然, 竟貸死。 致誠狂妄, 初登第拜典校署博士, 同僚以致誠新進, 不宜爲行首, 推博士金耋爲上官長, 致誠深恨之, 頗不受同列約束, 同列亦擯不齒, 因懷怏怏, 求爲記事官, 仕春秋館。 粹好名, 寸簡尺牘, 必奇辭麗筆, 取異於人, 而雖小戲事, 恥居人下, 然性多狐疑。 叔康亦輕薄, 卒致此敗。 仁錫溫柔粹美, 與朋友處, 雖有不悅, 無疾言遽色, 性又廉介, 無苟意於利名之間, 及其被竄, 談笑自若。
地名: 濟州 (全羅道, 牧)
年: 1472.0

○諭全羅道觀察使金良璥、水軍節度使李惇仁曰: "頃者, 聞順天、興陽、樂安等官諸島中, 有八、九人作黨爲盜者, 已令卿等捕獲, 未知卿等已認賊所向乎? 又聞樂安將校金倍、順天居私奴裵永達ㆍ玉山ㆍ朴長命等三十餘人作黨, 乘四船, 持弓矢, 或詐爲倭人, 或爲濟州人, 依泊諸島, 劫掠採海人, 又於邊邑放火作賊。 卿等務出奇謀捕獲以啓, 然不可煩擾, 務要秘密。" 又以此諭慶尙道觀察使、水軍節度使。
地名: 濟州 (全羅道, 牧)
年: 1473.0

○刑曹三覆啓: "濟州囚私奴性義、文面山、金元民、德命、宋石松、宋自山盜殺牛馬罪, 依受敎, 斬待時。" 從之。
地名: 濟州 (全羅道, 牧)
年: 1477.0

○乙丑/御經筵。 講訖, 司諫尹慜啓曰: "上令臺諫觀李從生推案。 臣等觀金永銖推鞫時, 從生云: ‘(明會)
                  〔明澮〕
                
              通書丘史金成, 載綿布百匹, 往濟州久不現, 今聞到洪州, 其物色徵送, 參軍稱名者痛懲。’ 以此觀之, 明澮通書明矣。 請鞫之。" 上謂左右曰: "予考推案, 觀從生書, 不見政丞書, 卿等見之乎?" 金礩曰: "未之見也。 但從生通書於堡, 而明澮答之也。" 玄碩圭曰: "於金永銖推案, 實有之。" 上謂左右曰: "於卿等意何如?" 礩曰: "明澮語臣云: ‘予初非通書於從生也。’" 知事任元濬啓曰: "若杖訊從生, 則可得情矣。" 玄碩圭曰: "都致告從生云: ‘政丞之書, 失於中路。’ 從生聽其言, 而於去年六月十二日, 移文洪州, 十五日通書韓堡, 比事以觀, 則似若明澮初非通書也。 若如元濬之言而刑訊從生, 則可得情矣。 然獄已決矣, 更論似未可也。" 掌令慶俊曰: "臣於世祖朝爲注書, 李施愛聲言: ‘申叔舟、韓明澮謀反。’ 施愛就戮, 世祖謂叔舟、明澮曰: ‘卿等以大臣不能戒謹, 使凶人藉口, 卿等過矣。’ 今從生則坐罪矣, 上若以勳舊而不之罪, 則其後來者, 無所懲矣。" 上曰: "此從生之過也, 非干於政丞也。" 慜曰: "金旼以選上奴子, 視爲己物, 不分隷各司, 徵綿布而輸於妾家, 及事覺被劾, 在逃不見, 前日受敎, ‘赦前勿論科罪, 至於捕告者賞之。’ 今旼母上言, 而上特命宥之。 請鞫之。" 上曰: "前日受敎, 特一時疾之之辭也。"

○朔甲子/御經筵。 講訖, 大司諫金自貞啓曰: "金利貞曾爲刑曹正郞, 與佐郞金旼, 私收選上奴四十餘名價綿布自用, 遇赦免罪。 今利貞爲濟州敬差官未便。" 上曰: "可改差。" 執義李則啓曰: "前日講武還宮時, 都門外有禱祀者, 問之則曰: ‘自內行之。’ 奉保夫人與內官往焉。 此雖爲上祈福, 然巫覡誕妄, 何賴於彼哉?" 上曰: "今後勿行可也。" 仍謂左右曰: "輪對者言: ‘儒生當異其服飾。’ 此言何如?" 領事金國光對曰: "先王朝嘗欲行之而未果。 今使儒生服異服, 則儒生居館者少矣。" 上曰: "儒生恥儒服, 則是恥學聖人之道也。 有立志者, 必不恥之。 如欲使儒生異其服飾, 將何如而可?" 知事李克培對曰: "儒生於路上戴笠服靑衿何如?" 上曰: "可。" 李則曰: "中朝, 路上行人皆拱手, 我國朝士闕內亦放手, 請禁之。" 國光曰: "闕內胡跪背立者皆有罪, 近日法禁陵夷矣。" 上曰: "立放手之禁, 申明胡跪之罪可也。"
地名: 濟州 (全羅道, 牧)
年: 1478.0

○貞淑公主上言, 請贖其舅任士洪杖。 傳于承政院曰: "事有定法, 而權亦不可廢也。 觀此上言, 辭甚迫切, 予欲杖贖士洪。" 昨日會議宰相韓明澮等來啓曰: "減死足矣。 杖不可贖。" 柳輊等更啓曰: "士洪等所爲將至於誤國, 何計其勳功? 士洪之罪, 決不可輕論。" 傳曰: "大臣、臺諫之言誠是也。 但於今午問安于三殿, 貞淑公主扶疾而來, 爲之痛哭, 三殿亦悽然下淚。 大抵人子之心, 以順乎父母爲孝。 今三殿不以爲安, 則於人子之心何? 卿等又以爲: ‘此而不懲, 將至於誤國’, 予雖非明君, 豈有如盧杞、安石者出而亂政哉? 予固知史筆以予爲: ‘知小人而不能痛去’, 然予之屈法伸恩, 不得已爾。 且子光先王朝舊臣, 曾與歃血同盟, 而以非干宗社之事, 一朝加之以杖, 亦義所不可。 假令政丞等有罪, 其可一一杖之乎?" 明澮啓曰: "請削勳籍, 家産籍沒。 自古有勳籍而流之者, 未之有也。" 傳曰: "孟性、金塊等知士洪陰嗾孝元, 相與面責, 又欲攻治, 其終不然者, 必陷於術中耳。 杖贖何如?" 明澮等曰: "今士洪等減死足矣, 今又贖杖, 無乃太輕乎? 請沒家産, 削勳籍, 流諸遠方。 且今罪魁杖贖, 孟性、金塊亦當贖。" 持平姜居孝啓曰: "殿下以公主之故特贖士洪杖, 是知其過而故爲之也。 士洪則已矣, 其餘子光、彦辛、孝元, 請如律斷之(之)。" 傳曰: "其流遠方, 孟性、金塊贖杖。" 明澮曰: "昔李原以政丞受濟州賂珠, 功臣削籍, 付處遠邑, 至世祖朝, 其壻權擥爲政丞, 還受鐵券。 今日削籍而明日還給, 惟在上裁耳。" 柳輊曰: "律文有 ‘功臣削籍, 家産籍沒。’ 殿下旣減死, 又贖杖, 又除妻子爲奴, 其餘條請如律。" 上曰: "此非叛逆, 豈至籍沒家産也? 且律無廢爲庶人之文。 然政丞等豈敢以非義啓之? 其削子光功臣籍。"

○癸巳/御經筵。 講訖, 持平李世匡啓曰: "臺諫論鄭亨增級不可, 未蒙允兪, 不勝缺望。" 獻納崔潘啓曰: "大抵邊將類皆邀功。 曩者卞宗仁、朴良信等欺罔天聰, 僞上邊功, 事覺被譴。 今鄭亨接待倭人, 亦未知果得其宜, 而遽加一級未便。" 上曰: "爾等不見鄭亨啓本乎?" 崔潘、世匡啓曰: "臣等已見矣。 雖接待得宜, 乃邊將分內事也, 況啓本出於鄭亨之手, 固不可信, 官爵重器, 不宜輕授。 比者尹孝孫爲慶尙道監司時, 以不受守令賄賂, 特加一級, 後復追奪。 今鄭亨之事, 亦未可知也, 旣與之而後奪, 則於事體何?" 上顧問左右, 領事鄭昌孫對曰: "今以鄭亨待倭使得宜, 至於增秩, 則後有邊將殺敵禦侮之功, 何以賞之? 世宗嘗言: ‘我國無金銀玉帛之産, 唯官爵可以悅人。’ 是以當時重其官爵, 非有大功, 不妄與人。 二品之職至重, 今以鄭亨職分所當爲之事, 遽加重賞, 無乃大過乎? 無已則遞代時陞遷可也, 賜表裏亦可也。" 上曰: "予意以謂日本國使漂泊濟州地界, 待之失宜, 則必生疑隙, 或至於殺傷, 則其害爲尤大, 亨無通事, 以文辭相通, 應接得宜, 俾無後釁。 予用嘉之, 特加一級, 卿等以爲不可, 則不必增秩也。" 世匡又啓曰: "今僧人選試, 如文武科例, 三年而一取, 禮曹郞官掌之。 中是選者爲大禪, 爲中德, 至爲住持, 判事必署經, 臺諫給告身。 事非經據, 固宜停罷。" 崔潘曰: "僧人旣出家, 無君臣父子之義, 又何加職? 雖使除職, 署經尤非。" 上曰: "僧職何以署經?" 昌孫曰: "朝官或先世有痕咎, 或身有過失, 則不得拜淸要職, 故必署經耳, 若僧人, 何必署經?" 上曰: "僧職不宜署經。" 世匡曰: "照剌赤本爲宮闕而設, 圓覺寺亦有三十名, 非徒臣等爲非, 昌孫亦嘗啓之。" 昌孫曰: "圓覺寺常養僧三十, 又有照剌赤三十, 其虛費不貲。 殿下不廢先王之志則美矣, 然諸司有限奴子爲照剌赤, 圓覺寺三十人、內佛堂八人, 皆置之無用之地, 豈可乎? 請須革除。" 世匡曰: "內佛堂、福世菴等寺有澡豆匠二名, 亦甚不可。" 上曰: "內佛堂構於何代? 無乃世宗朝乎?" 昌孫曰: "世宗晩年構此寺於闕北。 殿下卽位, 有言佛堂不宜近在宮城者, 命移他處。 其澡豆匠亦宜革罷。" 上曰: "予若好佛, 卿等之言是也, 予非好佛, 如此細瑣事, 不必言也。" 世匡曰: "殿下雖不好佛, 先王時佛社諸事如故, 誰知殿下不好佛乎? 且臣聞禁內會畫工, 摹寫草木禽獸。 《書》曰: ‘不役耳目, 百度惟貞。’ 又曰: ‘玩物喪志。’ 殿下留心畫事, 恐有玩物之漸。" 崔潘啓曰: "昔舜作柒器, 諫者七人。 柒器不爲侈也, 猶有諫之者, 慮其漸也。" 上曰: "爾等之言, 必玉杯之類也。 今之命工摹畫, 豈爲玩好而然哉? 圖畫雖不關政治, 上衣下裳黼黻文章, 非畫不得, 則固不可無。 旣不可無, 則亦不可不精其術也。 脫有先王御容改畫事、中國使臣求畫者, 其可廢圖畫乎?" 崔潘、世匡等啓曰: "臣等非欲廢圖畫也。 大抵人君當謹好尙, 好尙之極, 必有其弊。" 上厲聲呼承旨曰: "其罷圖畫事。"
地名: 濟州 (全羅道, 牧)
年: 1481.0

○丙午/御經筵。 講訖, 大司憲李封、正言尹碩輔等啓曰: "魚世謙在劾, 陞職未便。" 上曰: "若有情, 則雖爲判書, 何難罪之。" 仍問左右。 領事尹壕對曰: "以法言之, 臺諫之言是矣。 但此非下之注擬, 乃上之特恩也。" 封等反覆啓請, 不聽。 尹壕又啓曰: "平安道營奴婢五百餘名, 不屬于平壤府, 未知供何役也。 臣意以謂 ‘平壤府乃中朝及我國使价往來之路, 至爲疲敝。’ 請革營奴婢, 移屬平壤府役使。 且永安道監司本營, 昔在咸興, 今移永興。 咸興居奴婢, 就役永興, 夏雨冬雪, 往來甚苦。 以附近諸司奴婢役使, 而咸興奴婢, 則收貢何如?" 上曰: "議于領敦
                〔寧〕
              以上。" 壕又啓曰: "濟州居人, 皆役本邑久矣, 今本邑補充隊, 番上于京, 非便。 今後勿令番上何如?" 上曰: "令該司磨鍊。"

○刑曹據濟州判官河濬陳言啓: "律文, 奴逃者及窩主同罪, 故私賤逃亡者與容隱者, 只論杖八十。 本國, 則非中朝之例, 大小人員, 皆以奴婢, 代薪水之勞, 以養廉恥, 所係至重。 而其招亡者, 從律輕論, 故豪縱姦猾之徒, 招納他人臧獲, 容隱役使, 不以爲憚, 詐造文記, 稱爲祖業奴婢, 謀免役價, 與切隣人, 符同隱諱, 官吏亦眩於是非, 不得杖訊, 因此詞訟日繁, 奸僞日滋, 當嚴立禁章, 痛革其弊。 《大興
                  〔大典〕
                》, 公賤逃亡者許接人, 全家徙邊。 夫公私賤一也, 而罪同罰異, 有乖大體。 今後勿揀赦前, 容隱私賤, 而未經年者, 依律文科罪, 二口以上經年役使者, 依公賤許接例, 平安道殘亡諸邑, 全家徙邊。" 從之。